HYDRO ขอขึ้น “SP” 24 ม.ค.นี้ เดินหน้าลดทุนจดทะเบียน ล้างขาดทุนสะสม
HYDRO ขอขึ้นเครื่องหมาย SP วันที่ 24 ม.ค.65 เดินหน้าลดทุนจดทะเบียน เพื่อดำเนินการล้างขาดทุนสะสมตามแผน ซึ่งการลดจำนวนหุ้นมีผลต่อจำนวนหุ้นของผู้ถือหุ้น
HYDRO ขอขึ้นเครื่องหมาย SP วันที่ 24 ม.ค.65 เดินหน้าลดทุนจดทะเบียน เพื่อดำเนินการล้างขาดทุนสะสมตามแผน
20 ม.ค. 2565

ตลาดหลักทรัพย์แห่งประเทศไทย (ตลท.) ขึ้นเครื่องหมาย SP หลักทรัพย์บริษัท ไฮโดรเท็ค จำกัด (มหาชน) หรือ HYDRO ในวันที่ 24 ม.ค.65 เนื่องจากบริษัทมีการลดทุนโดยลดจำนวนหุ้นซึ่งมีผลต่อจำนวนหุ้นที่ผู้ถือหุ้น แต่ละรายถืออยู่และจำนวนหุ้นในระบบการซื้อขายของตลาดหลักทรัพย์
ตามที่ที่ประชุมวิสามัญผู้ถือหุ้นของ HYDRO  เมื่อวันที่ 15 พ.ย.64 ได้มีมติอนุมัติการลดทุนจดทะเบียนและทุนชำระแล้ว 1,728,512,277 บาท จากทุนจดทะเบียน 2,402,799,158 บาท เป็นทุนจดทะเบียนใหม่ 674,286,881 บาท โดยการลดจำนวนหุ้น 1,728,512,277 หุ้น มูลค่าที่ตราไว้หุ้นละ 1 บาท ให้เป็นไปตามสัดส่วนการถือหุ้นของผู้ถือหุ้นแต่ละรายในอัตราส่วน 4 หุ้นสามัญเดิม ต่อ 1 หุ้นสามัญหลังลดทุน เพื่อล้างขาดทุนสะสม และได้แจ้งวันกำหนดรายชื่อผู้ถือหุ้นที่จะถูกลดทุน (Record date) ในวันที่ 25 มกราคม 2565
ทั้งนี้เนื่องจากการลดทุนโดยลดจำนวนหุ้นจะมีผลต่อจำนวนหุ้นที่ผู้ถือหุ้นแต่ละรายถืออยู่และจำนวนหุ้นในระบบการซื้อขายของตลาดหลักทรัพย์ฯ ในระหว่างที่บริษัทยังจดทะเบียนลดทุนไม่แล้วเสร็จ  ดังนั้น HYDRO จึงขอให้ ตลท.สั่งห้ามการซื้อหรือขายหลักทรัพย์ของ HYDRO ตั้งแต่วันที่ 24 มกราคม 2565 จนกว่ากระบวนการลดทุนจะแล้วเสร็จ
โดยอาศัยอำนาจตามความในข้อ 7 (1) แห่งข้อบังคับตลาดหลักทรัพย์แห่งประเทศไทยเรื่องหลักเกณฑ์ เงื่อนไข และวิธีการเกี่ยวกับการห้ามซื้อหรือขายหลักทรัพย์จดทะเบียนเป็นการชั่วคราว ตลาดหลักทรัพย์ฯ จึงห้ามการซื้อหรือขายหลักทรัพย์ของ HYDRO เป็นการชั่วคราวตามที่บริษัทขอมาตั้งแต่วันที่ 24 มกราคม 2565 เป็นต้นไปจนกว่ากระบวนการลดทุนจะแล้วเสร็จ
 